

# Татарстан Республикасы Сәламәтлек саклау министрлыгы М-7 трассасындагы юл-транспорт фаҗигасендә һәлак булучылар санын киметергә тырышачак

*31.03.2009*


Россия Федерациясе Хөкүмәте карары белән 2009 елда Татарстан Республикасы юл-транспорт фаҗигасендә зыян күрүчеләргә медицина ярдәме күрсәтүне камилләштерү федераль программасына кертелгән. Бүген Татарстан Республикасы Министрлар Кабинетында узган брифингта бу турыда Татарстан Республикасының сәламәтлек саклау министры Айрат Фәррахов хәбәр итте.

Татарстан Республикасы Сәламәтлек саклау министрлыгы тарафыннан М-7 трассасындагы юл-транспорт фаҗигасендә зыян күрүчеләргә медицина ярдәме күрсәтү проектын әзерләү буенча зур эш башкарылган.

Программа кысаларында республикага 67,425 млн. сумга санитар автотранспорт (С классындагы реанимобильләр) кайтару һәм, 189,335 млн. сумга җиһаз сатып алу өчен, федераль бюджеттан субсидияләр бирү планлаштырыла. Санитар автотранспорт һәм медицина җиһазлары республиканың М-7 федераль автотрассасы буенча урнашкан медицина учреждениеләренә кайтарылачак.

Әлеге проект кысаларында М-7 трассасындагы участоклар зоналарга бүленгән, беренче дәрәҗәдәге травматология үзәкләре билгеләнгән (болар – Республика клиник хастаханәсе, “ВТО” Фәнни-тикшеренү үзәге, Яр Чаллыдагы Ашыгыч медицина ярдәме хастаханәсе). Татарстан Республикасы сәламәтлек саклау министры сүзләренә караганда, проектны тормышка ашыру юл-транспорт фаҗигасендә зыян күрүчеләрнең инвалидлык һәм һәлак булу күрсәткечләрен киметергә мөмкинлек бирәчәк.

Бу программада катнашачак бөтен автомобильләр бердәм идарә итү системасы булган ГЛОНАСС системасы белән җиһазландырылачак.

Зыян күрүчеләрне хастаханәләргә китерүнең нәтиҗәле системасы булдырылган.

*“Татар-Информ” мәгълүмат агентлыгы*
Татарстан Республикасы Сәламәтлек саклау министрлыгы М-7 трассасындагы юл-транспорт фаҗигасендә һәлак булучылар санын киметергә тырышачак